Παραθαλάσσιες Άλπεις

Οι Παραθαλάσσιες Άλπεις (γαλλ. Alpes Maritimes, ιταλ. Alpi Marittime) είναι οροσειρά στο νοτιοδυτικό μέρος των Άλπεων. Αποτελούν το σύνορο ανάμεσα στη γαλλική Περιφέρεια Προβηγκίας-Άλπεων-Κυανής Ακτής και τις ιταλικές περιφέρειες του Πεδεμοντίου και της Λιγυρίας. Είναι το νοτιότερο τμήμα όλων των Άλπεων. Η υψηλότερη κορυφή των Παραθαλάσσιων Άλπεων είναι του Μόντε Αρτζεντέρα, με υψόμετρο 3.297 μέτρα πάνω από την επιφάνεια της θάλασσας.

Γεωγραφία
Διοικητικώς η οροσειρά υπάγεται στις ιταλικές επαρχίες του Κούνεο και της Ιμπέρια (το ανατολικό όριο), καθώς και στον ομώνυμό της γαλλικό Νομό Αλπ-Μαριτίμ (το δυτικό μέρος). Τα νερά των Παραθαλάσσιων Άλπεων συλλέγουν στη μεν γαλλική πλευρά οι ποταμοί Ρουαγιά, Βαρ και Βερντόν με τους παραποτάμους τους, στη δε ιταλική πλευρά της οροσειράς ο Στούρα ντι Ντεμόντε και άλλοι παραπόταμοι του Τάναρο και του Πάδου. Υπάρχουν πολλά γραφικά χωριουδάκια επάνω στην οροσειρά, όπως το Μπελβεντέρ στην είσοδο της εντυπωσιακής χαράδρας του Γκορντολάσκ. Μερικά από αυτά κρύβουν απροσδόκητους αρχιτεκτονικούς θησαυρούς, π.χ. στον νότο υπάρχουν πολλοί ναοί διακοσμημένοι με αγιογραφίες στους τοίχους από ναΐφ ζωγράφους της Νίκαιας.

Όρια
Τα γεωγραφικά όρια των Παραθαλασσίων Άλπεων καθορίζονται ως εξής:

 Ανατολικά: Χείμαρρος Βερμενάνια, διάβαση Κολ ντε Τέντε (τις χωρίζουν από τις Λιγυριανές Άλπεις) και ποταμός Ρουαγιά.
 Νότια: Μεσόγειος Θάλασσα και κοιλάδα του Βαρ.
 Δυτικά: Ποταμός Βερντόν, ορεινή Διάβαση Αλός (τις χωρίζουν από τις Άλπεις της Προβηγκίας και Προάλπεις) και ποταμός Υμπαΐ.
 Βόρεια: Ορεινή Διάβαση Μανταλένα (τις χωρίζει από τις Κοττιανές Άλπεις) και Στούρα ντι Ντεμόντε

 Προστασία του φυσικού περιβάλλοντος 
Το γαλλικό Εθνικό Πάρκο Μερκαντούρ (έκταση πυρήνα του 685 τετραγωνικά χιλιόμετρα + περιφερειακή έκταση 1.400 τετραγωνικά χιλιόμετρα)Le Parc national du Mercantour, www.vesubian.com (accessed on April 2012) αποτελεί μέρος των Παραθαλασσίων Άλπεων, όπως και το Φυσικό Πάρκο των Παραθαλασσίων Άλπεων, ένα ιταλικό περιφερειακό πάρκο με έκταση 284,55 τετραγωνικά χιλιόμετρα.Parco delle Alpi Marittime, web-site of the park on www.parks.it (accessed on April 2012)

Παραπομπές

Κατηγορία:Οροσειρές των Άλπεων
Κατηγορία:Οροσειρές της Γαλλίας